<classify> SERIKALI ya Marekani imetoa dola za Marekani 500,000 ambazo ni sawa na takribani Sh bilioni 1.1 kwa ajili ya kuwawezesha wanawake wa Tanzania kushiriki katika siasa.Kaimu Balozi wa Marekani nchini, Dk Inmi Patterson alitangaza msaada huo jana wakati akizindua Awamu ya Pili ya Programu ya Wanawake Wanaweza jijini Dar es Salaam.Dk Patterson alisema fedha hizo, zimelenga kuwasaidia viongozi wanawake 500 watakaopenda kujishughulisha na siasa, kwa kujumuisha mafunzo ya masuala ya kisiasa kiujumla na michakato ya uchaguzi, kutimiza malengo ya muda na jinsi ya kumudu ratiba za chama na uteuzi.Amesema pia Serikali ya Marekani itachangia katika kulea na kutoa mafunzo kuhusu usimamizi wa kampeni, jinsi ya kuandaa ujumbe, kutunga sera na kuchangisha fedha.Changamoto kubwa kabisa ni kwamba wanawake wengi wanakosa nguvu, ushawishi na sauti na kufanya uamuzi muhimu unaohusu maisha yao na kutenda kwa uhuru bila adhabu, wasiwasi au hofu.Tunaweza kuona jinsi hali kama hizi zinavyoweza kujitokeza nchini Tanzania. Katika baadhi ya maeneo, hata ukatili wa kijinsia unahalalishwa kwa kisingizio cha utamaduni, amesema Kaimu Balozi.Alisema hali hiyo inamaanisha wanawake wanabaki na uwakilishi hafifu kwenye michakato ya kisiasa na uchaguzi.Namaanisha ushiriki wao kama wapiga kura, wagombea na kama wawakilishi waliochaguliwa. Hili si tatizo la kipekee Tanzania, lakini inaonesha kwa kiasi kikubwa jinsi wanawake wanavyotengwa kwenye nafasi nyingi za juu za kufanya maamuzi kwenye serikali kuu na vyama vya siasa, amesema.Mwakilishi wa Shirika la Umoja wa Mataifa la Wanawake UN Women, Hodan Addou amesema awamu hiyo ya pili ya wanawake viongozi na ushiriki wa kisiasa kupitia programu ya Wanawake Wanaweza, imelenga kuwajengea wanawake mazingira ya kushiriki katika nafasi za uongozi na kuwajengea uwezo.  <topic>: KITAIFA 